Document ID: 32011R1241

VYKONÁVACIE NARIADENIE KOMISIE (EÚ) č. 1241/2011
z 30. novembra 2011,
ktorým sa zrušuje vykonávacie nariadenie Komisie (EÚ) č. 1211/2011, ktorým sa vykonávajú odpočty z určitého rybolovného úsilia na rok 2011 z dôvodu nadmerného výlovu v predchádzajúcom roku
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 106 ods. 1,
keďže:
(1)
Vykonávacím nariadením Komisie (EÚ) č. 1211/2011 (2) sa určitým členským štátom znižuje maximálne povolené rybolovné úsilie stanovené v nariadení Rady (EÚ) č. 57/2011 (3) a v prípade určitých rybolovných oblastí a rybolovných pásiem v nariadení Rady (ES) č. 1415/2004 (4).
(2)
Na základe nedávnej korešpondencie s určitými členskými štátmi je nutné ďalej overiť informácie, z ktorých vykonávacie nariadenie (EÚ) č. 1211/2011 vychádza, ako aj výšku zníženého úsilia, ktoré sú uvedené v prílohe k vykonávaciemu nariadeniu (EÚ) č. 1211/2011.
(3)
Vzhľadom na to, že vykonávacie nariadenie (EÚ) č. 1211/2011 bude po nadobudnutí účinnosti priamo uplatniteľné vo všetkých členských štátoch a vzhľadom na priamy účinok, ktorý môže mať na rybolovné činnosti určitých hospodárskych subjektov EÚ, je vhodné, aby sa od uvedeného dátumu zrušilo, kým sa neuskutočnia overenia a nenahradí sa novým nariadením. Nemá to vplyv na povinnosť Komisie vykonávať v nasledujúcich rokoch odpočty z rybolovného úsilia z dôvodu nadmerného výlovu v roku 2010.
PRIJALA TOTO NARIADENIE:
Článok 1
Vykonávacie nariadenie (EÚ) č. 1211/2011 sa týmto zrušuje.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. decembra 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. novembra 2011

Labels: 11
18
6
20